Tuks byt vas in naelbyter teen Pukke | Netwerk24
Deur Cobus Claassen 08 April 2019 19:12
Die Tuks-skrumskakel Theo Maree laat loop die bal in Maandag se kragmeting met die Pukke. Foto: SASPA/Catherine Kotze
Of die Tukkies die beste span op die veld was, is oop vir debat, maar die telbord in die Tuks-stadion het Maandagaand gewys die tuisspan het net genoeg teen die Pukke gedoen om vir sy vyfde eindstryd in die Varsitybeker-rugbyreeks te kwalifiseer.
Tuks het met 24-18 in die spanne se halfeindstryd geseëvier nadat hulle vroeg toegeslaan het.
Maar anders as drie weke gelede, toe die Pretorianers die Pukke te maklik afgestof het in Potchefstroom, moes die tuisspan vasbyt vir dié sege.
Daar word dikwels van die groot oomblikke in 'n uitspeelstryd gepraat en die tuisspan was vroeg aan die woel toe die linkervleuel, Ciaran Dayaram, twee keer gaan druk het.
Ofskoon die Pukke met die rustyd meer gebiedsvoordeel, balbesit en momentum gehad het, was Tuks steeds in beheer met 'n voorsprong van 18-3.
Lungelo Gosa en Wian Conradie se drieë in die tweede helfte het egter die Pukke binne trefafstand gebring.
Die wedstryd was enduit in die weegskaal en was dit nie dat die Tuks-haker Johan Grobbelaar in die 80ste minuut die besoekers se besit by 'n afbreekpunt gegaps het nie, kon die Pukke straks met 'n skoksege terug huis toe gekeer het.
Die Tuks-flanke Stephan Smit en Hanru Sirgel was albei weer bedrywig, terwyl die skakelpaar, Tinus de Beer en Theo Maree, se ervaring deurslaggewend was.